runetrust/blame-folketinget-dk huggingface dataset:
Line Barfod (EL), 2009-01-21:
Vi har set, at regeringen er kommet med masser af milliarder til bankerne - 20 mia. kr. til Roskilde Bank, en garanti på 3.000 mia. kr. til landets banker i efteråret og nu senest en ny bankpakke på 100 mia. kr. - men vi har ikke set noget, der handler om, hvad vi skal gøre for at forhindre de mange tvangsauktioner.
Niels Sindal (S), 2008-03-27:
Men vi ønsker sådan set at præcisere under udvalgsarbejdet, at den søfarende selv skal kunne vælge læge, og at vi ikke får noget, vi kalder rederilæger, så man er tvunget til at tage en bestemt læge, men altså, at det er den søfarende, der selv vælger lægen.
Per Kaalund (S), 2003-03-19:
På et direkte spørgsmål stillet til Dansk Folkepartis repræsentant ved den forhandling lød det: Vil Dansk Folkeparti indgå i en forsvarsaftale, hvis den forsvarsaftale er skruet således sammen, at hvis forbeholdet mod forsvarssamarbejdet i EU ophæves, kan dansk forsvar deltage i EU's reaktionsstyrker osv.?
Jette Gottlieb (EL), 2001-10-26:
Til sidst til forslagsstillernes bekymring om overholdelse af loven: Her er jeg overbevist om, at reglerne om hviletid og fridøgn ikke giver anledning til, at arbejdstilsynet aften efter aften kommer på uanmeldt besøg hos de hjemmearbejdende.
Carsten Koch (S), 1998-04-24:
Efter forslaget opfordres regeringen til hurtigst muligt at tage initiativ til etablering af et eller flere centre inden for sygehusvæsenet, der skal sikre kvinder, der har været udsat for vold eller voldtægt, en let og hurtig adgang til at kunne henvende sig og få tilbud om undersøgelse, dokumentation og behandling, herunder psykologisk bistand.
Flemming Bonne (SF), 2009-11-10:
Derfor agter SF at fremsætte et beslutningsforslag, hvor regeringen pålægges at refundere kommunerne 100 pct. af kommunernes restancer, lige så snart sagen er overgivet, så kommunerne ikke lider under nedskæringerne i SKAT, og så skatteministeren får et incitament til at tage den manglende inddrivelse af kommunernes tilgodehavender alvorligt.
Astrid Carøe (SF), 2022-03-15:
Derfor synes jeg, at det giver rigtig god mening at lave en undersøgelse på området, og det er jo sådan set også det, som både Red Barnet og Børns Vilkår siger der er behov for, altså at få undersøgt omfanget og få undersøgt, hvad der er af muligheder ved f.eks. at kigge til de lande, der er gået forrest og har lavet lovgivning på det her område.
Sikandar Siddique (UFG), 2020-11-25:
Men, altså, det er vigtigt for mig at sige, at over 10.000 kvinder er blevet voldtaget, 100.000 mennesker har mistet livet, unge mænd er forsvundet og er aldrig nogen sinde kommet tilbage, det er et åbent fængsel, og det er verdens mest militariserede område
Ane Halsboe-Jørgensen (S), 2015-01-15:
Alt det her kræver en meget stor indsats fra arbejdsgiveres, arbejdstageres og myndigheders side, og alt det kan primært lade sig gøre, hvis vi ved, hvem der er i Danmark; hvis vi ved, hvor folk arbejder; og hvis vi grundlæggende ved, hvor vi skal lede.
Marianne Bigum (SF), 2023-05-16:
Så vil jeg egentlig høre ordføreren om, hvad ordføreren så tænker er bevæggrunden for de sager, som har været på det her område, hvor det viser sig, at tilsynet faktisk har været mangelfuldt, og at vi har haft udledninger af spildevand og andet til vandmiljøet, som vi ikke skulle have haft.
Trine Pertou Mach (EL), 2024-02-07:
Der blev lavet en juridisk udredning for lidt over 10 år siden – det er også noget af det, der står i bemærkningerne til beslutningsforslaget – som siger, at det kan man faktisk godt i de enkelte EU-lande, altså lave et nationalt forbud mod import af bosættervarer, uden at det er i strid med EU-retten.
Maria Reumert Gjerding (EL), 2016-02-11:
Men derudover skal vi huske, at for Danmark handler den her famøse grønne realisme i meget høj grad også om at se mulighederne, at se potentialerne i at være blandt de lande i verden, som er allerlængst fremme – ikke kun inden for energi, men også inden for de sektorer, som venter forude, nemlig transport og landbrug.
Jytte Andersen (S), 2005-10-13:
Jeg kan forstå, at hr. Bent Bøgsted er meget glad for, at det, man aftaler med regeringen, bliver gennemført, men det er jo lige præcis det, der er problemet: Det, der bliver gennemført med regeringen, skaber jo større ulighed – skaber større ulighed – til trods for at man så siger, at de lavestlønnede skal have skattelettelser.
Ole Stavad (S), 2000-05-23:
Derfor er det her en vifte af valgmuligheder, og vi kan sige, at der, hvor der kan komme forslag om lempelser ind i billedet, ja, det vil være der, hvor vi har nye, innovative virksomheder, som er i gang med at bygge viden op, inden der er et salg, og som måske ikke har en fordel af at få et fradrag for omkostningen.
Karsten Lauritzen (V), 2014-05-14:
Som formanden for Folketinget læste op, handler forespørgslen her i dag, som er indkaldt af en bred skare af partier, om, hvad statsministeren kan oplyse om regeringens holdning til, at forhenværende justitsminister Morten Bødskov løj over for Folketinget, og hvilken konsekvens statsministeren mener det skal have, hvis en minister bevidst konstruerer løgne over for Folketinget.
Per Clausen (EL), 2011-03-15:
Man kan godt få den tanke, når man læser lovforslaget og den måde, det er etableret og arrangeret på, at det har været et selvstændigt perspektiv at sørge for, at vedtagelsesprocessen kunne blive så indviklet og besværlig som muligt, og at udskyde den endelige ikrafttrædelsesdato så lang tid som muligt.
Anders Kronborg (S), 2024-10-10:
Med de ord vil jeg også gerne samtidig sige, at nu sender vi jo forslaget til behandling i udvalget, og der vil vi selvfølgelig også lytte, hvis der er indspark, kommentarer og spørgsmål i forbindelse med forslaget fra partier, der ikke er med i aftalen, i øvrigt i tråd med den tradition, som jeg synes vi plejer at have, for en god tillid til hinanden i Folketingets Skatteudvalg.
Jytte Wittrock (S), 1998-04-02:
Jernbanedriften står over for en spændende fremtid, for der er et voksende behov for et transportsystem, der hurtigt, sikkert og effektivt og med lave miljøomkostninger kan transportere gods og passagerer, og den transport bør jernbanen have en langt større markedsandel af, end tilfældet er nu.
Ole Vig Jensen (RV), 1997-10-28:
Med den tid, der nu er tilbage, til ministerbesvarelser, skal jeg nøjes med at koncentrere mig om fem helt centrale uddannelsesområder: Folkeskolelæreruddannelsen, pædagoguddannelsen, sygeplejerskeuddannelsen, lægeuddannelsen og social- og sundhedshjælperuddannelsen.
Jette Gottlieb (EL), 2001-03-13:
Men det betyder dels, at sikkerhedskoordinatoren skal have flere opgaver end dem, der er beskrevet i lovforslaget, dels at bygherrens ansvar er så tydeligt præciseret, at man ikke fristes til som bygherre at lade hensynet til f.eks. tidsfrister veje over hensynet til arbejdsmiljøet.
Morten Dahlin (V), 2025-03-12:
Vi har jo netop sidste år indgået en aftale bl.a. med spørgerens parti, hvor vi sådan set indfører noget mere sund fornuft i planloven, hvor vi giver noget mere lokal frihed og noget mere lokalt ansvar i forhold til at få lov til at udvikle på erhverv, udvikle på bosætning og udvikle på turisme, så vi oplever færre af de der skøre sager, hvor man får et afslag på et projekt, som alle i lokalområdet gerne vil have.
Kamal Qureshi (SF), 2004-02-06:
At hr. Søren Krarup med de hadske bemærkninger, som han plejer at bruge denne her talerstol til, skal tale om anstændighed, og at hr. Søren Krarup på den måde mener, han kan sætte de rammer for, hvordan en demokratisk debat i landets Folketing skal udarte, synes jeg i høj grad siger mere om hr. Søren Krarup, end det siger om mig og de udtalelser, jeg er kommet med.
Lene Espersen (KF), 2007-02-27:
For så vidt angår personers seksuelle omgang med andres dyr, også kaldet fence hopping, og seksuel omgang med dyr i organiseret eller kommercielt regi som f.eks. dyresexshows eller dyrebordeller, kan der imidlertid efter rådets opfattelse være et behov for lovgivningsmæssige initiativer, hvis den nugældende lovgivning ikke yder en tilstrækkelig beskyttelse.
Gitte Lillelund Bech (V), 2007-01-25:
For at komme tilbage til mit spørgsmål: Det, som jeg er sådan en smule forvirret over, og som jeg tror de fleste af os er smule forvirrede over, ikke bare herinde, men også alle de, som følger debatten, eller som har læst avis og har læst interviewet med Mogens Lykketoft i Information den 8. januar, er sådan set spørgsmålet om, hvem det egentlig er, der tegner Socialdemokraternes økonomiske politik.
Morten Helveg Petersen (RV), 2008-12-10:
Vi er kritiske over for de skattelettelser, som regeringen udlodder her, og vi har sagt fra første færd, at man i stedet for at give de her skattelettelser i virkeligheden burde fremrykke arbejdet med en ordentlig skattereform, der sænker skatten på arbejdsindkomst for alvor.
Per Clausen (EL), 2008-01-10:
Så er det, jeg siger, at overførslen af penge til de behandlinger, som privathospitalerne udfører, betyder, at der er færre ressourcer til at behandle mennesker, som måske har lidelser og sygdomme, som er mere alvorlige, og som er livstruende, og at de mennesker så af samme grund kommer til at vente.
Jonas Dahl (SF), 2014-05-06:
Jeg skal sådan set bare helt overordnet sige, at vi fra SF's side har det princip i forhold til Færøerne og de færøske myndigheder, at vi også respekterer det, når landsstyret som i det her tilfælde kommer med en henvendelse i forhold til det; så er vi som udgangspunkt altid lydhøre over for det, og det gælder sådan set både for L 184 og L 185.
Pernille Vermund (NB), 2021-05-10:
Altså, hvis vi nu ved, at de her moskéer i høj grad er med til at radikalisere herboende muslimer, og at de, som en ung muslim sagde til mig på et tidspunkt, er så slemme, at hans mor aldrig har tilladt ham at komme i en dansk moské, fordi de simpelt hen er for radikaliserede, kan ordføreren og Socialdemokratiet så ikke se, at der er noget galt i vores anerkendelse af de islamiske trossamfund, når vi nu giver dem nogle privilegier, som jo gør, at de direkte kan importere hadprædikanter til Danmark?
Per Stig Møller (KF), 2010-05-18:
Der er blot forskellige måder at forfølge målene på; man kan som forslagsstillerne bruge 47 mio. kr. yderligere årligt og følge op med pålæg til den offentlige sektor – og så er forslaget endda kun delvis finansieret af Socialdemokraternes eget finanslovforslag for 2010, og det forholder sig slet ikke til den vedtagne finanslov for 2010.
Mette Frederiksen (S), 2015-02-26:
Nu er der jo så en tradition for, at en justitsminister ikke instruerer andre ministre, og ligegyldigt hvad man måtte mene om det, tror jeg, de fleste, der enten har været eller er eller bliver ministre, hurtigt affinder sig med, at de i hvert fald ikke instruerer deres statsminister i nogen som helst henseender.
Claus Hjort Frederiksen (V), 2008-03-28:
De offentlige og private arbejdsgivere får følgende fordele ved at sige farvel til papirblanketterne og i stedet indberette digitalt: Der er altid åbent, arbejdsgiverne kan indberette, når det passer dem, arbejdsgiveren undgår den mere langsomme postgang og porto, arbejdsgiveren skal ikke længere sørge for lønmodtagerens underskrift i forbindelse med refusionsanmodning, informationer om arbejdsgiveren og lønmodtageren er forudfyldt, arbejdsgiveren skal ikke bruge tid på at finde den rette kommune, og arbejdsgiverne får en kvittering for indberetningen.
Bent Bøgsted (DF), 2021-08-27:
Vi synes så afgjort, at det er nødvendigt at få set mere på, hvordan strukturen i overenskomstsystemet skal være for offentligt ansatte, for vi har nogle særlige grupper, der ikke har strejkeret, og som ikke bare kan gå ud at strejke og blokere, og de kan heller ikke lockoutes.
Carsten Bach (LA), 2016-05-12:
I forhold til ministeren må jeg igen erklære mig både enig og uenig, for jeg er enig i, at det er sundt, at kommunerne har ansvaret for forvaltningen af naturbeskyttelsesloven og planloven, da det jo selvsagt er ude i kommunerne, der er lokalkendskab til de konkrete sager.
Rosa Lund (EL), 2021-11-23:
Men der synes jeg også, det er rigtig vigtigt at huske på, at der her er tale om mennesker, som har fået den hårdeste straf – allerede har de fået den hårdeste straf – og derfor synes jeg, at det er en lille smule mærkeligt, at vi nu taler om dem, som om de er på en eller anden badeferie i Herstedvester Fængsel eller et andet sted, hvor de nu sidder, i kriminalforsorgens institutioner.
Lene Espersen (KF), 2005-11-16:
Selv om det selvfølgelig er en meget subjektiv vurdering fra min og regeringens side, er det nu min opfattelse, at i en meget stor del af forslagene er der noget, som et bredt flertal i Folketinget bør kunne stå bag som et supplement til de regler, vi allerede har gennemført, ikke mindst den store pakke, der blev gennemført i forbindelse med antiterrorlovgivningen i 2002.
Rasmus Jarlov (KF), 2017-04-04:
Det er vi jo, for hvis man opstiller incitamenter for at opføre sig miljøvenligt, så vil folk gøre det med de virkemidler, som er mest effektive, mens de, hvis man opstiller forbud, vil benytte virkemidler, som politikere har besluttet, og de to ting er ikke nødvendigvis det samme.
Thomas Jensen (S), 2021-05-27:
Og med det følger også helt naturligt, at vi skal tage stilling til, hvad man gør i forhold til eksempelvis at sikre, at batterier i højere grad bliver genbrugt samt håndteret og bortskaffet korrekt – både af hensyn til klimaet, men også i forhold til sikkerheden, når elbiler eksempelvis er involveret i ulykker og batteriet bryder i brand.
Peter Hummelgaard (S), 2023-04-19:
Så er det klart, at der, som spørgeren selv indleder sit spørgsmål med, er en højesteretsdom, der skal tages in mente, og vi har selvfølgelig også hele tiden et øje på, også i lyset af regeringsgrundlaget, hvordan vi kan hjælpe de her børn på den bedst tænkelige måde.
Kim Mortensen (S), 2009-05-07:
Jeg tror, det er blevet understreget heroppefra rigtig mange gange både af udenrigsministeren, af Venstres ordfører og også af mig, at der ikke med Lissabontraktaten er tale om yderligere suverænitetsafgivelse for Danmarks vedkommende, og derfor er det ikke påkrævet i henhold til grundloven at gennemføre en folkeafstemning.
Bjarne Laustsen (S), 2010-03-04:
Det, der er interessant, er, at der skal findes en dansk løsning, fordi vi er en af verdens største producenter af svinekød, men vi skal da ikke, når vi har et fælles marked, finde os i i Danmark, at Tyskland som det største land i Den Europæiske Union af årsager, som jeg tror mest på er protektionistiske, fordi de gerne vil overtage dansk svineproduktion, får lov til at komme med nogle påstande, som går på, at de metoder, vi slagter under i Danmark, ikke er gode nok.
Christine Antorini (S), 2012-10-10:
Og det er med udgangspunkt i den unge, altså at give dem nogle bedre muligheder, så de ikke skal opleve den skuffelse, som jeg jo desværre fuldstændig kan genkende for mange unge i dag oplever på en erhvervsuddannelse, på trods af at de har evnen og lysten og viljen.
Pernille Vermund (NB), 2020-11-19:
Altså sådan så de islamiske trossamfund, som fastholder kvinder i ægteskab mod deres vilje, de islamiske trossamfund, som prædiker had mod jøder, og den politiske del af islam, som er totalitær og har nogle konsekvenser som, hvis man sagde det ude på gaden, ville medføre en overtrædelse af straffeloven og dermed enten en bøde eller en tur i spjældet, også kom med ind i lovgivningen omkring anerkendelse af trossamfund.
Aase D. Madsen (DF), 1999-03-16:
Det har fremgået, at det er almindelig kendt ude i kunstnerkredse og i kunstkredse, at først tager de private købere, de private osv. ud og skummer fløden, og så kan Statens Museum for Kunst og andre så komme og tage resten. Så med hensyn til kvalitet, er der måske lidt dér, der ikke er, som det skal være.
Henrik Dahl (LA), 2018-02-23:
Altså, der er jo overhovedet ikke nogen tvivl om, hvor den her sag står moralsk, men det er jo som regel sådan, at blot der er en fare for en eller anden form for procesrisiko i forhold til f.eks. EU, vælger man i regeringen at gå med livrem og seler og sikkerhedssko og beskyttelseshjelm, og derfor gør vi det ikke.
Eva Kjer Hansen (V), 2002-11-21:
Jeg glæder mig til at få en konkret vurdering at debattere ud fra, og jeg synes i virkeligheden, at vi allerede skal beramme et samråd i Socialudvalget, hvor vi kan drøfte videre, hvordan forholdene egentlig er i amtet, når vi har fået denne redegørelse.
Thomas Krog (SF), 2006-02-10:
Den minutiøse beskrivelse, vi har her af økonomien, kræver helt naturligt en lige så minutiøs beskrivelse af kvaliteten i de sociale tilbud, vi snakker om, og det er i hvert fald et problem, vi i SF – nu er jeg heller ikke blevet stoppet af formanden her – vil tage op i udvalgsarbejdet.
Peder Hvelplund (EL), 2025-12-11:
Lad os da få det undersøgt, ikke ud fra de ekspertkompetencer, som hr. Jan E. Jørgensen besidder, men ud fra det, som en granskningskommission ville kunne gøre med et meget snævert mandat til at undersøge den kommunikation, der har været mellem Center for Cybersikkerhed, Forsvarets Efterretningstjeneste, Politiets Efterretningstjeneste og Justitsministeriet.
Karsten Hønge (SF), 2021-12-10:
Jamen det er jo helt absurd, at hr. Jakob Sølvhøj kan tale om frihed til lærerne i den her sammenhæng, hvor lærerne netop er udsat for det modsatte, altså et pres for ikke at undervise i det, og at der er en udbredt frygt blandt lærerne for at undervise i det.
Pernille Rosenkrantz-Theil (S), 2023-01-25:
Ankestyrelsen er det rigtige sted at gå hen, hvis det er sådan, at sagsbehandlingen ikke foregår rigtigt, og det vil sige, at det jo er det, der er statens og dermed mit redskab til at sørge for, at tingene foregår på den måde, de skal.
Bent Bøgsted (DF), 2014-01-28:
Det er jo en del år siden, det med at få 15 kr. ekstra med hjem, hvis man tog et job i stedet for at få det hele modregnet, blev lavet, og det var for at lave det sådan, at man kan få lidt ud af at tage nogle timer og dermed også få mulighed for at få føling med arbejdsmarkedet og begynde at få en tilknytning til arbejdsmarkedet, og så kan det være en fordel at tage en time i stedet for bare at gå på kontanthjælp, så man dermed kan få lidt mere med hjem.
Per Clausen (EL), 2005-06-14:
Det vil formentlig betyde, at de vi være meget nemme at påvirke for politikere, der af den ene eller anden opportunistiske grund gerne vil rykke lidt ved planlægningen, eller stærke erhvervssinteresser, der af økonomiske grunde synes, at man skal planlægge på en anden måde.
Jakob Axel Nielsen (KF), 2008-04-03:
De avishistorier og -artikler, som beslutningsforslaget tager udgangspunkt i, anfører en række problemer, som man kan sammenfatte i nogle få punkter: manglende sammenhæng i og overblik over behandlingerne; et tilbageværende pres på belægningen; ineffektive sengedage, f.eks. fordi der er intern ventetid på sygehusene, fordi samarbejdet med hjemmeplejen er for dårligt, eller fordi sengene optages af patienter, der ikke kan udskrives, fordi kommunerne ikke er parat til at modtage dem; og endelig at for mange patienter indlægges på sygehus, uden at det egentlig hjælper på deres helbredsmæssige situation.
Per Clausen (EL), 2014-12-11:
Der har også været nogle, der har været inde og spørge til, om man ikke havde nogle bedre forklaringer på det, og det har man rigtignok, fordi man har fået lavet en undersøgelse, der viser, at hvis man bygger nogle boliger, hvor man stiller større krav til energi, altså til et lavere energiforbrug, så betyder det, at boligerne bliver en lille smule dyrere.
Gitte Lillelund Bech (V), 2012-11-15:
I de opgørelser, som HORESTA har lavet, og som også ligger til grund for det beslutningsforslag, der ligger her, skriver HORESTA meget klart, at hvis det er sådan, at man er hotelovernattende gæst og man er turist, så lægger man typisk 1.000 kr. i statskassen; hvis det er sådan, at man er forretningsrejsende og hotelovernattende, lægger man typisk 1.700 kr.; men hvis det er sådan, at man er turist og kineser og bor på hotel, lægger man typisk 5.000 kr. i døgnet.
Helge Adam Møller (KF), 2004-02-06:
Fru Lissa Mathiasen taler om, at der vil blive fremsat et beslutningsforslag, som vi normalt har mange uger til at sætte os ind i, som vi kan drøfte med vores folketingsgrupper, som vi kan veje for eller imod, og det vil fru Lissa Mathiasen have at jeg i løbet af to sekunder skal sige ja eller nej til.
Tom Behnke (KF), 2014-01-30:
Jeg husker også det samråd, der var, hvor man var inde på, at man ville opfordre kommunerne til at benytte den eksisterende planlov, men jeg husker også, at miljøministeren advarede om, at man, når man gør det, så skal passe på, hvad det er, man gør, for der laver man jo generelle regler.
Pernille Skipper (EL), 2014-05-02:
Altså, når vi taler om menneskehandel, taler vi om moderne slaveri, mennesker, der handles, som om de er genstande, de snydes, lokkes, trues, de udsættes for fysisk og psykisk vold, de tvinges ind i prostitution, i kriminalitet, i tvangsarbejde af nogle skruppelløse bagmænd, der vil tjene mange penge.
Charlotte Antonsen (V), 2001-03-21:
Så havde hr. Thulesen Dahl også i denne runde travlt med artikel 7, og der vil jeg da gerne spørge Dansk Folkepartis repræsentant: Er Dansk Folkeparti ikke interesseret i at få forhindret, at vi nogensinde får en Østrigsag igen, og er det ikke lige præcis det, artikel 7 handler om: aldrig mere en Østrigsag?
Jesper Langballe (DF), 2004-11-25:
Forslagsstillerne har efterlyst svar på et spørgsmål, som jeg egentlig synes udenrigsministeren har givet et meget klart svar på, nemlig hvorvidt der er tale om brud på WTO-reglerne, når USA har indført sanktioner mod Burma med henvisning til formuleringen offentlig moral.
Birthe Skaarup (DF), 2003-02-28:
Med hensyn til at komme med dokumentation for, at der er nogle, der driver lobbyvirksomhed, kan jeg læse op fra en resolution fra Norden mod Narkotika, der påpeger, at der kan sidde folk rundtomkring, som forhandler narkotika, der udøver lobbyvirksomhed mod netop konventionerne og prøver på at fortælle, at det bare er i orden, lad os gøre det.
Astrid Krag (S), 2021-04-23:
Så jeg tænker også, at det var det, der fik Dansk Folkeparti til at bakke op om den aftale, vi lavede, om reserven, hvor vi skulle have både en afdækning, så vi får mere viden om, hvad omfanget af voldsudsatte mænd på § 110-tilbuddene er – den viden har vi ikke i dag – men hvor vi også kan få en forsøgsordning med psykologhjælp, ligesom vi havde en forsøgsordning, før vi lovfæstede retten til psykologhjælp for kvinder.
Aage Frandsen (SF), 2002-05-07:
Det er jo forholdsvis let for en arbejdsgiver at sige: Jeg vil gerne påtage mig et socialt ansvar, hvis man samtidig siger, at skatteborgerne skal betale broderparten af det, det kommer til at koste. Sådan er det jo, hvis det skal finansieres over skattevæsenet, og det er jo det, det er i det her tilfælde.
Kim Behnke (FRI), 2000-05-03:
Men jeg kan ikke lade være med i den her forbindelse at nævne, at når der tales om holocaust og når der tales om folkemord, så er det ikke kun et spørgsmål om de skrækkeligheder, som nationalsocialisterne har stået for; så drejer det sig også om Stalinregimets nedslagtning af 11 millioner mennesker, og så drejer det sig om Pol Pot-regimets nedslagtning af mange millioner mennesker, og så drejer det sig også om etnisk udrensning i Kosovo og andre steder i det tidligere Jugoslavien, og så drejer det sig rent faktisk også om den etniske udrensning, det folkemord, der i disse timer og i disse dage finder sted i Tibet, og hvor det store kommunistiske Kina får lov til at gøre det.
Ulla Tørnæs (V), 1998-10-22:
Formålet med en reform af dagpengesystemet er efter Venstres opfattelse at sikre, at flere kommer i beskæftigelse gennem et smidigere dagpengesystem, og samtidig at sikre, at virksomhederne får den nødvendige arbejdskraft, for derved at undgå flaskehalse på arbejdsmarkedet.